《九日饮冰玉堂和韵十首 其七》
明代·苏葵

孟嘉本是风流客，靖节原非冲淡人。物换星移千古异，菊香山色至今新。

酒逢知己酒无量，诗到名家诗有神。莫惜花前了清兴，明朝犹是马蹄尘。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。